རྒྱ་ནག་གཞུང་གིས་བོད་མི་རྣམས་རྒྱ་མིའི་དབང་སྒྱུར་འོག་སྐྱིད་པོ་ཡོད་པ་དང༌།ཁ་བྲལ་བ་སྦར་མོ་གང་གིས་དེ་ལས་ལྡོག་པའི་བསམ་ཚུལ་འཁྱེར་གྱི་ཡོད་ལུགས་ཧམ་བཤད་བྱེད་ཀྱི་ཡོད།ངོས་ནས་གོང་དུ་ཞུས་པ་ལྟར་བོད་མི་མང་གི་བསམ་ཚུལ་ཤེས་པའི་ཐབས་ཤེས་ཡག་ཤོས་ནི་རང་དབང་གི་སྒོ་ནས་མང་ཚོགས་ཀྱི་བསམ་ཚུལ་གསལ་རྟོགས་ཐུབ་པ་བྱེད་རྒྱུ་དེ་ཡིན།འོན་ཀྱང་རྒྱ་ནག་གི་དབང་འཛིན་པ་ཚོའི་བསམ་བློའི་འཁྱེར་སོ་ལ་ངོས་རང་སེམས་འཚབ་ཡོད།གང་ལགས་ཤེ་ན།པེ་ཅིང་ནས་དངོས་ཡོད་གནས་ཚུལ་ཁས་ལེན་བྱེད་ཀྱི་མེད་པ་རེད།ཇི་སྲིད་བོད་མི་མང་གི་འདོད་འདུན་ངོ་མ་ཇི་ཡིན་མ་ཤེས་བར་དཀའ་རྙོག་དེ་གཙང་སེལ་བྱེད་ཐུབ་རྒྱུ་ཧ་ཅང་ཁག་པོ་ཡིན།